A mezőkövesdi orvosi ügyeleten kifüggesztett írás szerint a sebkötözésre érkező betegektől azt kérik, hogy hozzanak magukkal kötszert, hangzott el az RTL Klub Híradójában.

Az ügyelet ajtajára kifüggesztett papíron egészen pontosan a következő szöveg volt olvasható:

Minden sebkötözésre érkező beteg hozzon magával kötszert! Az ügyelet erre a célra nem tud biztosítani kötöző anyagot.

A mezőkövesdi orvosi ügyelet vezetője az RTL Klubnak azt mondta: ők sem tudják, ki tette ki ezt a papírt, amin semmilyen aláírás (például az övé) vagy pecsét nem szerepel, így az semmiképpen nem tekinthető hivatalosnak.

Fotó: borsod24.com

Az ügyeletvezető ugyanakkor elismerte, hogy a sebkötözésre visszajáró betegeket szóban valóban meg szokták kérni arra, hogy hozzanak magukkal kötszert. Aki ezt nem tudja megoldani, annak természetesen az ügyeleti kötszerrel kötik be a sebeit, mint ahogy az akut sérüléssel érkező betegeknek is.

A híradó riportjában az egészségügyi szakszervezet illetékese azt mondta: ez a gyakorlat veszélyezteti a betegbiztonságot, mert nem tudni, mennyire tekinthetők sterilnek a betegek által hozott kötszerek.